Gemeenskap behaal hofoorwinning oor EskomArgieffoto (Foto: Unsplash) Die gemeenskap van Zeerust in Noordwes het Woensdag ŉ reuseoorwinning in die hooggeregshof in Pretoria behaal oor die destydse gebrek aan kragvoorsiening na die dorp. Die hof het bevind dat Eskom nie in 2020 sy verpligtinge kragtens wetgewing nagekom het toe hy bykomende beurtkrag in die gebied toegepas het nie. Die kragvoorsiener het inwoners in 2020 tussen 30 Julie en 6 Augustus vir ongeveer ses ure per dag sonder krag gelaat weens die Ramotshere Moiloa- plaaslike munisipaliteit se agterstallige kragrekening. Die kragtoevoer na die dorp is weer op 7 Augustus 2020 ten volle herstel nadat ŉ gedeelte van die skuld aan Eskom betaal is. “Die kragonderbrekings het groot probleme in Zeerust veroorsaak – hoewel die meeste verbruikers hul elektrisiteitsrekeninge getrou aan die munisipaliteit betaal – omdat baie huishoudings en ondernemings ook nie toegang tot water gehad het tydens die onderbrekings nie,” sê Petrus Coetzee, raadgewer vir plaaslike regeringsake by AfriForum. “Verder het die onderbrekings ook ŉ groot veiligheidsrisiko veroorsaak omdat veiligheidstoestelle soos elektriese heinings ook nie gewerk het nie.” Hoewel die krag herstel is nadat skuld gedeeltelik gedelg is, het AfriForum nogtans met regstappe voortgegaan omdat daar steeds uitstaande skuld is en die risiko bestaan dat Eskom weer bykomende beurtkrag kan toepas. “Dit is daarom belangrik om ŉ hofbevel te kry wat dit verbied,” sê hy. AfriForum het in sy hofstukke onder meer geëis dat die besluit om bykomende beurtkrag in te stel as ongrondwetlik en onwettig verklaar word, die besluit hersien en ter syde gestel word en Eskom die regskoste dek wat AfriForum vir die aansoek moes aangaan. “Ons is baie bly oor die uitkoms van die hofsaak en is dankbaar dat ons die gemeenskap kan help. Ons kan nie toelaat dat hierdie geskille tussen staatsorgane mense se basiese regte skend nie,” sê Morné Mostert, bestuurder vir plaaslike regeringsake by AfriForum.